>> משרד האוצר שוב נכנע למאבק עובדי הנמלים. בתום חודשיים של עיצומים, הגיעו השבוע ועד העובדים בחברת נמל אשדוד, ראשי ההסתדרות ואגף השכר באוצר להסכם פשרה בסכסוך שזכה לכינוי "משבר הסינטה".
לפי ההסכם, עובדי הנמל לא יקבלו עוד שוברים למסעדות באשדוד כגמול על עבודה בתפוקות גבוהות מהנורמה. תחת זאת, יזכו עובדי התפעול בנמל לתמריץ כספי שעשוי להגיע עד 7,400 שקל בשנה לכל עובד.
יו"ר האגף לאיגוד מקצועי בהסתדרות, עו"ד אבי ניסנקורן, הודיע על ההסכם לנשיאת בית הדין הארצי לעבודה, נילי ארד, והסיכום יקבל תוקף של פסק דין.
לפי ההסכם שגובש, יזכו 700 עובדי התפעול לתוספת שכר בכל פעם שיגבירו את תפוקת עבודתם מ-120-150 פעולות בשעה ל-250 פעולות. התקציב הכולל של הפרמיה שתובטח לעובדים יהיה השנה 3.3 מיליון שקל. תקציב זה יגדל בשנתיים הקרובים ויהיה 5.2 מיליון שקל מ-2013. משמעות תוספת שכר זו עשויה להגיע עד 620 שקל לעובד. זאת, לעומת עלות מעסיק של 500-600 בלבד, שבה נושאת כיום חברת נמל אשדוד, בעבור שוברי המסעדות שהבטיחה לעובדים.
חלוקת שוברי המסעדות ("תמריצי סטייקים") בוצעה בהליכים ספק תקינים - ולוותה בחששות לאי סדרים. לפני שלוש שנים יזמה הנהלת נמל אשדוד הטבה שלפיה צוות סוורים שיפרוק יותר מ-250 מכולות במשמרת אחת יזכה לארוחה זוגית בחינם באחת ממסעדות אשדוד. בשנה הראשונה להסדר, נוצל הבונוס החדש באופן מינורי יחסית, והנהלת נמל אשדוד נדרשה לממן ארוחות בשווי כולל של 613 אלף שקל בלבד. בשנה השנייה כבר מימנה הנהלת הנמל ארוחות ב-2 מיליון שקל. בשנה השלישית צבר ההסדר פופולריות רבה עוד יותר, ועלות ההטבה השנתית הגיעה ל-3.7 מיליון שקל.
דירקטוריון נמל אשדוד שהתבקש לאשר את ההוצאה החריגה דרש את אישור משרד האוצר להטבת שכר זו, משום שאינה מעוגנת בהסכם השכר עם העובדים - ולכן אינה חוקית לכאורה. בדיון שנערך באוצר בתחילת אפריל, סורבה בקשת הנהלת הנמל להכיר בהטבת השכר - וזה שיגר מכתב חריף המורה להנהלה להפסיק את הנוהג לאלתר. הנחיית האוצר גררה שיבושים בנמל במאי, לאחר שהעובדים האטו את הפריקה והטעינה של האוניות.